Rowers steel bakkie ná skietgevegDie polisie is op soek na drie mans wat ŉ Nissan bakkie gesteel het ná ŉ skietgeveg in Woodmead, noord van Johannesburg. ŉ Polisiewoordvoerder, kapt Kim Cloete, sê twee polisiebeamptes is net voor 12:00 Dinsdagmiddag deur ŉ werknemer van Nissan genader. Die werknemer het aan die polisie gesê dat drie mans besig is om ŉ bakkie te steel by ŉ nabygeleë handelaar in Woodmead. Toe die twee beamptes die vermeende rowers voorgekeer het, het die rowers op hulle geskiet. Die rowers het daarin geslaag om die bakkie oop te breek, aan te skakel en te vlug. Niemand is in die voorval beseer nie. Cloete sê die polisie ondersoek die saak en soek steeds na die gesteelde voertuig.